## LAKBÉRTÁMOGATÁS

[Eljárás ismertetése](#_Eljárás_ismertetése_1)

[Eljáráshoz szükséges dokumentumok](#_Eljáráshoz_szükséges_dokumentumok_1)

[Eljárási illetékek](#_Eljárási_illetékek_1)

[Ügyintézési határidő](#_Ügyintézési_határidő_1)

[Ügyindítás helye](#_Ügyindítás_helye)

[Egyéb kiegészítő információk](#_Egyéb_kiegészítő_információk_1)

### Eljárás ismertetése

Nyíregyháza Megyei Jogú Város Önkormányzata a szociális rászorultságtól függő egyes pénzbeli és természetben nyújtott szociális ellátásokról szóló 21/2021.(VI.25.) önkormányzati rendelet 16. §-ában foglalt feltételekkel lakbértámogatást nyújt.

Lakbértámogatásra jogosult Nyíregyháza Megyei Jogú Város közigazgatási területén elhelyezkedő szociális bérlakást igénylő bérlő, ha

a) Nyíregyháza Megyei Jogú Város közigazgatási területén nem önkormányzati vagy állami tulajdonban lévő bérlakásban bérlőként lakik és érvényes bérleti szerződéssel rendelkezik,

b) a bérleti szerződésben meghatározott bérleti díj mértéke nem haladja meg havonta az 1500 Ft/m2 összeget,

c) a kérelmező háztartásában az egy főre jutó havi jövedelem nem haladja meg a szociális vetítési alap (28.500 Ft) 470 %-át, egyedül élő esetén az 560 %-át,

d) vagyona sem neki, sem a vele egy háztartásban élőknek nincs.

A lakbértámogatás mértéke a bérleti díj 60%-a, de legfeljebb 20.000 Ft, ha a háztartásban gyermek él, a bérleti díj 60%-a, de legfeljebb 35.000 Ft.

A kérelem benyújtása történhet:

* személyesen,
* meghatalmazott útján,
* postai úton,
* elektronikus úton. Elektronikus ügyintézéskor a kérelmet az NYHSZOC névre és 654320755 KRID számra kell megküldeni. Amennyiben rendelkezik ügyfélkapus regisztrációval, úgy elektronikus úton is tarthat kapcsolatot a hatósággal, intézheti ügyét a [https://epapir.gov.hu](https://epapir.gov.hu/) oldalon biztosított szolgáltatás igénybevételével.

A lakbértámogatás iránti kérelem év közben folyamatosan a rendelet 8. mellékletét képező formanyomtatványon nyújtható be.

A kérelemhez mellékelni kell:

a) a bérbeadó írásbeli hozzájárulását arról, hogy a Hivatal tájékoztassa az állami adóhatóság területileg illetékes igazgatóságát a bérleti szerződésről és bérbeadó adóazonosító adatairól,

b) a bérleti szerződést,

c) a Nyíregyháza Megyei Jogú Város közigazgatási területén elhelyezkedő szociális bérlakást igénylők nyilvántartását vezető szerv igazolását arról, hogy a kérelmező lakásigénye szociális lakbérű bérlakás címén szerepel a nyilvántartásban.

Lakbértámogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. Külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

A lakbértámogatást a kérelem benyújtását követő hónap első napjától egy év időtartamra kell megállapítani azzal, hogy a határozott időtartamú bérleti szerződés esetén a lakbértámogatást a kérelem benyújtását követő hónap első napjától a bérleti szerződés határozott időtartamának lejártáig, de legfeljebb egy év időtartamra lehet megállapítani.

Eljárás menete:

* Az átvett kérelmet az ügyintéző megvizsgálja és ellenőrzi a jogosultság feltételeinek fennállását.
* Amennyiben a kérelem hiányos, úgy az átvételtől számított 8 napon belül a hiányok pontos megjelölésével, a jogkövetkezményekre való figyelmeztetéssel, határidő megadásával végzésben felhívja a kérelmezőt a hiányok pótlására.
* Nyíregyháza Megyei Jogú Város Önkormányzatának Közgyűlése a lakbértámogatás elbírálására biztosított hatáskörének gyakorlását Nyíregyháza Megyei Jogú Város Közgyűlése Szociális, Egészségügyi és Sport Bizottságára átruházva, a rendelkezésre álló adatok alapján bírálja el.
* Amennyiben a kérelemből megállapítható a jogosultság hiánya, úgy a Bizottság határozatban elutasítja a kérelmet.
* Ha megállapítható a jogosultság, úgy a Bizottság határozatban dönt a folyósítandó összegről.
* A határozat egy példánya megküldésre kerül a jogosultnak, a Gazdasági Osztálynak, valamint a NAV részére. A megállapított támogatást az adott hónap ötödik napjáig kell utalni a jogosult részére.

### Eljáráshoz szükséges dokumentumok

a kérelmező és vele egy háztartásban élő személyek részéről a kérelem beadását megelőző hónap nettó jövedelméről szóló igazolások:

* **nyugdíjas esetében:** a Nyugdíjfolyósító Igazgatóság által ez év elején küldött nyugdíjösszesítő fénymásolata a folyósítás összegéről és jogcíméről, valamint a kérelem beadását megelőző **1 havi** nyugdíjszelvények fénymásolata;
* **munkaviszonnyal rendelkező, illetve GYED-ben részesülő esetében:** a munkáltató által kiadott hivatalos igazolás a kérelem beadását megelőző hónap nettó jövedelméről, külön a családi pótlék összegét feltüntetve;
* **Munkaügyi Központ által folyósított ellátás esetén:** a megállapító határozat fénymásolata, a folyósított ellátás összegéről az előző 1 hónap szelvényének másolata;
* **foglalkoztatotti jogviszony** esetén a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével,
* **vállalkozók**, illetve **őstermelők** esetén a lezárt gazdasági évre vonatkozóan NAV által kiadott jövedelem-igazolás, továbbá a kérelem mellékletét képező „jövedelemigazolás” formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket;
* **nem havi rendszerességgel szerzett jövedelmet,** beleértve az ösztöndíjat is, az érintetteknek a kérelem benyújtását megelőző 12 hónapban kapott jövedelem egy havi átlagára vonatkozó nyilatkozatával kell igazolniuk;
* **GYES, GYET, CSP** folyósítása esetén előző 1 havi szelvények vagy előző havi folyósított ellátásról MÁK által kiadott hatósági bizonyítvány fénymásolata, valamint árvaellátás folyósítása esetén az előző 1 havi szelvényeken kívül a Nyugdíjfolyósító Igazgatóság által küldött ezévi összesítő fénymásolata (amennyiben özvegyi nyugdíjra/árvaellátásra nem jogosult, az elutasító/megszüntető határozat fénymásolata);
* **amennyiben jövedelemmel nem rendelkezik**, a mellékelt nyilatkozat kitöltve;
* **amennyiben 90 napja regisztrált munkanélküli** a Munkaügyi Központ által kiadott hatósági bizonyítvány;
* **válóperes végzés, gyermekelhelyezésről szóló bírói egyezség fénymásolata,** a megállapított/fizetendő **gyermektartásdíj összegéről 12 hónapra visszamenőleg szelvény** vagy igazolás (amennyiben válófélben vannak, a házasság felbontására irányuló kereset fénymásolata);
* **tartós jövedelem-csökkenés esetén**: a rendszeres pénzellátás megszüntetéséről szóló dokumentum fénymásolata, vállalkozói vagy őstermelői tevékenység megszűnése esetén az engedély/igazolvány visszavonásáról; társas vállalkozás esetén cégjegyzékből való törlésről készült dokumentum fénymásolata;
* - a **16. életévüket betöltött gyermek, nagykorúvá vált gyermek esetén** tanulói, illetve hallgatói jogviszonyának hivatalos igazolása;
* **a félév ösztöndíjának összegéről** szóló igazolás, **amennyiben nem részesül**, erről szóló hivatalos dokumentum;
* **a gyámkirendelő és/vagy a gondnokság alá helyezésről** szóló határozat fénymásolata;
* **tartósan beteg állapot fennállása esetén:** a magasabb összegű családi pótlék, a rokkantsági járadék, a saját jogú rokkantsági nyugdíj folyósítását igazoló irat;
* **autista, testi, érzékszervi, értelmi vagy beszédfogyatékos állapot fennállása esetén:** a magasabb összegű családi pótlék, a vakok személyi járadéka, a fogyatékossági támogatás folyósítását igazoló irat;
* a Magyar Államkincstár illetékes területi szervének igazolása arról, hogy a kérelmező vakok személyi járadékában vagy fogyatékossági támogatásban részesül;
* **amennyiben nem magyar állampolgár**, a Magyarországon való tartózkodás jogcímét igazoló irat fénymásolata;
* **a mellékelt vagyon- és egyéb nyilatkozatot kitöltve**;
* **gépjármű esetén** forgalmi engedély fénymásolata, amennyiben lízingelt az erről szóló szerződés fénymásolata;
* **a támogatást kérőnek a lakás használata jogcímének hitelt érdemlő módon való igazolásának fénymásolata (**lakásbérleti-, lakáshasználati szerződés másolati példánya);
* **a bérbeadó nyilatkozata** az adatai kezelhetőségéről.

A lakbértámogatásban részesülő személy a jogosultság feltételeit érintő lényeges tények, körülmények megváltozásáról 15 napon belül köteles értesíteni a hatáskör gyakorlóját.

### Eljárási illetékek

Az eljárás illeték- és költségmentes.

### Ügyintézési határidő

A kérelem benyújtását követő naptól számított 60 napon belül, vagy ha az nem lehetséges, úgy a Szociális, Egészségügyi és Sport Bizottság e határidőt követő első üléséig.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centruma (4400 Nyíregyháza, Kossuth tér 1.)

### Egyéb kiegészítő információk

[Mikor nyújtható be ismételten a támogatás?](#_Mikor_nyújtható_be_3)

[Jogosulatlanul nyújtott ellátás jogkövetkezményei](#_Jogosulatlanul_nyújtott_ellátás_2)

[Jogorvoslati lehetőségek](#_Jogorvoslati_lehetőségek_4)

##### Mikor nyújtható be ismételten lakbértámogatás iránti kérelem?

Előzménnyel rendelkező kérelmet legkorábban az előző jogosultság időtartama lejárati hónapjának első napjától lehet benyújtani.

##### Jogosulatlanul nyújtott ellátás jogkövetkezményei

Jogosult a jogosultság feltételeit érintő lényeges tények, körülmények megváltozásáról 15 napon belül köteles értesíteni az önkormányzatot. A rendeletben meghatározott feltételek hiányában vagy a rendelet megsértésével nyújtott támogatást meg kell szüntetni, az ellátást jogosulatlanul és rosszhiszeműen igénybe vevőt pedig kötelezni kell a támogatás visszafizetésére. A megtérítést az elrendelése napján érvényes jegybanki alapkamattal megemelt összegben kell visszafizetni. Kamat csak a támogatás jogosulatlan és rosszhiszemű igénybevétele és az erről való tudomásszerzés közötti időtartamra számítható fel.

##### Jogorvoslati lehetőségek

A hatóság határozata ellen a döntés közlésétől számított 15 napon belül a Nyíregyháza Megyei Jogú Város Közgyűléséhez címzett, de a Polgármesteri Hivatal Szociális és Köznevelési Osztályánál benyújtandó – illetékmentes - fellebbezéssel lehet élni. Fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet. A fellebbezést indokolni kell. A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott. A fellebbezésre jogosult a fellebbezési határidőn belül a fellebbezési jogáról lemondhat. A fellebbezési jogról történő lemondás nem vonható vissza. A hatóság felhívja a jogosult figyelmét, hogy amennyiben a határozat ellen a döntés közlésétől számított 15 napon belül fellebbezést nem nyújt be, úgy a határozat a határidő utolsó napját követő napon véglegessé válik.